เขมรเดินหน้าโรงกลั่นน้ำมัน‘จีน’แบ็กอัพ
กัมพูชาไฟเขียวสร้างโรงกลั่นน้ำมันแห่งแรกร่วมทุนกับจีน
29 ธ.ค. 2555

กัมพูชาไฟเขียวสร้างโรงกลั่นน้ำมันแห่งแรกร่วมทุนกับจีน
เมื่อวันที่ 28 ธ.ค.ที่ผ่านมา รัฐบาลกัมพูชาอนุมัติโครงการก่อสร้างโรงกลั่นน้ำมันแห่งแรกของประเทศแล้ว ซึ่งเป็นโครงการที่ได้รับการสนับสนุนจากบริษัทจีนมูลค่าหลายพันล้านเหรียญสหรัฐ เปิดศักราชใหม่กับอุตสาหกรรมพลังงานของประเทศเป็นครั้งแรก 
คณะกรรมการกำกับดูแลด้านพลังงานน้ำมันและก๊าซธรรมชาติได้อนุมัติในข้อตกลงเปิดทางให้บริษัท “ซิโนมาช ไชนา เปอร์เฟค แมชชินนารี อินดัสตรี” ซึ่งร่วมทุนกับบริษัท กัมพูชา ปิโตรเคมิคัล มูลค่ากว่า 2,300 ล้านเหรียญสหรัฐ เพื่อสร้างโรงกลั่นน้ำมันแห่งแรกทางตะวันตกเฉียงใต้ของประเทศ โดยคาดว่าโรงกลั่นแห่งนี้จะดำเนินการได้จริงในช่วงปลายปี 2015
“เราหวังว่าเราจะมีโรงกลั่นน้ำมันที่กลั่นได้ราว 5 ล้านตันต่อปี” ซกอัน รองนายกรัฐมนตรีกัมพูชา กล่าว
ก่อนหน้านี้ ทางการกัมพูชาคาดการณ์ว่าจะส่งน้ำมันจากแหล่งในอ่าวไทยขึ้นมาได้ในปีนี้ ทว่าก็ต้องเลื่อนออกไปโดยไม่ได้ให้เหตุผล 
ซกอัน กล่าวด้วยว่า กัมพูชาพยายามอย่างที่สุดในการพัฒนาภาคอุตสาหกรรมน้ำมันมานานหลายปี แต่ยังไม่ได้ผลเป็นจริงเป็นจังนัก โดยรัฐบาลยังคงอยู่ในระหว่างการเจรจากับ เชฟรอน บริษัทพลังงานรายใหญ่สัญชาติสหรัฐ ในเรื่องการแบ่งผลประโยชน์จากน้ำมันที่ขุดได้จากแหล่งน้ำมันในอ่าวไทย